Bolama

Bolama () – sala ir joje esantis miestas Bisau Gvinėjai priklausančio Bižagošo salyno rytuose, Atlanto vandenyno šelfe, šalia Afrikos krantų, prie Didžiosios Bubos estuarijos. Bolamos regiono administracinis centras. Salos plotas – 65 km². Salą dengia mangrovių brūzgynai, tropiniai miškai. Verčiamasi daugiausia anakardžių auginimu.

Bolamos mieste yra išlikusių kolonijinės administracijos statinių, tačiau dabar jų dauguma apleisti ir tapę šikšnosparnių buveinėmis.

 Istorija 

Praktiškai negyvenamą Bolamos salą 1792 m. bandė kolonizuoti britai, tačiau po kelių nesėkmingų bandymų 1794 m. pasitraukė. 1814 m. dar kartą bandyta salą kolonizuoti, tačiau nesėkmingai. 1830 m. į salą pretenzijas pareiškė Portugalija, bet britai ją laikė Siera Leonės kolonijos dalimi. 1870 m. Bolama perduota Portugalijai, o 1879 m. čia buvo įkurta Portugalijos Gvinėjos sostinė. 1941 m. administracija persikėlė į Bisau, Bolamos reikšmė sumenko.

 Ekonomika 

Saloje veikė tarpinė stotis hidroplanams. 1986–2003 m. belgų organizacija „Iles De Paix“ saloje vykdė paramos projektą, kuriuo remta laivų statyba ir žvejyba.

Be smėlėtų pakrančių lankytina vieta yra buvę gubernatoriaus rūmai. Sala yra pripažintas biosferos rezervatasUNESCO biosferos rezervatų sąrašas  Bolama pylimu sujungta su Kobrų sala.

 Nuorodos 


Kategorija:Bisau Gvinėjos miestai
Kategorija:Bižagošo salos